Dit laveste gear kan ikke være for lavt. Dette er virkeligt et punkt du skal være opmærksom på. Du kommer til at køre opad i timevis og det klarer du ikke hvis du ikke kan komme langt nok ned i gear. Mange cykelhandlere har en fortid som landevejsrytter og satte i tidernes morgen en ære i at klare bakkerne på stor klinge. De kan måske ikke helt følge dit ønske om lavere gearing, og mener det er unødvendigt. Opsøg en anden og mere forstående mekaniker.
Jeg har gode erfaringer med en gearing på 22 tænder på min lille klinge foran – et skifte fra 24 til 22 tænder gjorde for mig en afgørende forskel, det synes af lidt men forskellen er 8,3 % pr. pedalomdrejning.
Desuden vigtigt, at også dit gear fungerer, og også er lav nok.
Selv cykler jeg på min 29 tommer MTB med 22 tænder foran og 36 tænder bagtil, det giver en udveksling på: 22/36 = 0,61. Hjulene drejer således 0,61 omgang, hver gang jeg træder en omgang i pedalerne. Da omkredsen af hjulet er er 2,33 meter, kommer jeg således 1,42 meter frem pr. pedalomdrejning i mit laveste gear. Oprindeligt var cyklen udstyret med et tandhjul foran med 24 tænder og ikke som nu 22 tænder. Det betød at hver tråd var på 1,55 meter – men forskellen, blot 2 tænder – gør underværker og giver en forskel på næsten 10%…
For min 26 tommer MTB er tallene 24/34 = 0,66 i udveksling. Her er omkredsen 2,07 meter, hvorfor jeg kommer 1,45 meter frem pr. pedalomdrejning.
Tjek dine egne tal. Du kan anvende de omkredse, som er nævnt her for 26 og 29 tommer hjul. Uanset om din MTB har 1, 2 eller tre tandhjul foran er princippet det samme. Har du en nyere cykel med blot et tandhjul foran, bør du være ekstra opmærksom på udfordringen.
Formlen er : (mindste tandhjul foran/største tandhjul bagved) × omkreds af hjul = fremdrift pr. pedalomdrejning.
Og rådet er fremdrift pr. omdrejning højst bør være 1,40meter – 1,45 meter.
Cykler du i din laveste gearing mere end 1,5 meter pr. pedalomdrejning – vil jeg kraftigt råde dig til at få cyklen gearet ned. Et tandhjul koster ca. 100 kr. og skiftes på få minutter af en fagmand.
Medbring gerne ekstra kæde, ekstra led til kæden og geardrop. Geardroppet til netop din cykel kan du ikke forvente, at kunne finde hos den første og bedste cykelhandler undervejs. Ekstra geardrop fås bedst hos forhandleren af din cykel. I følgevognen har vi ekstra dæk, hjul m.m. Per kan som mekanikker fikse de utroligste ting, men ikke et knækket geardrop.